[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 23.5.2008

KOM(2008) 314 endelig

2008/0097 (CNS)

Forslag til

RÅDETS FORORDNING

om ændring af forordning (EF) nr. 834/2007 om økologisk produktion og mærkning af økologiske produkter

(forelagt af Kommissionen)

BEGRUNDELSE

1. BAGGRUND FOR FORSLAGET

Rådets forordning (EF) nr. 834/2007 om økologisk produktion og mærkning af økologiske produkter skal anvendes fra den 1. januar 2009. Efter forordningens artikel 24, stk. 1, litra b), vil anvendelse af et EU-logo på emballerede økologiske produkter være obligatorisk fra nævnte dato. Indtil da kan et EF-logo anvendes på frivilligt grundlag.

Formålet med forslaget er at udskyde den obligatoriske anvendelse af EU-logoet, indtil et nyt logo kan udformes.

Med udskydelsen forhindres det, at:

- forbrugerne vildledes af, at EF-logoer udskiftes efter kort tid, og at

- der skabes yderligere finansielle byrder for de erhvervsdrivende, der skal ændre deres emballager og trykte materialer med meget kort varsel.

Begrundelse for forslaget:

Det er nødvendigt at udforme et nyt EU-logo, da det har vist sig, at det nuværende EF-logo for økologiske produkter ifølge bilag V til Rådets forordning (EØF) nr. 2092/91 let kan forveksles med andre logoer som f.eks. EF-logoerne for kvalitetsproduktion (BGB, BOB og GTS) i henhold til Kommissionens forordning (EF) nr. 1898/2006 og (EF) nr. 1216/2007.

Det er vigtigt, at forbrugerne forbinder en informativ mærkning med et markant og sympatisk EF-logo, der repræsenterer den økologiske produktion og klart identificerer sådanne produkter.

For at opnå bred anerkendelse af det nye EU-logo bør offentligheden deltage i designproceduren. Det vil ske i form af en offentlig konkurrence under den reklamekampagne for økologisk landbrug, der vil blive indledt i juli 2008.

Kampagnen skal løbe over tre år, og i denne periode skal der afholdes en offentlig internetkonkurrence og træffes en afgørelse på EU-plan. Det indebærer, at den obligatoriske anvendelse af EU-logoet udskydes til midten af 2010.

2. HØRING AF INTERESSEREDE PARTER OG KONSEKVENSANALYSE

Der blev ført mange drøftelser med medlemsstaterne og andre interesserede parter om en ny udformning af logoet i et første projekt. Det blev fundet nødvendigt at inddrage offentligheden i en bred høring og om muligt at undgå tekstelementer i logoet.

3. RETLIGE ASPEKTER

I artikel 42 i forordning (EF) nr. 834/2007 tilføjes der et nyt stykke, der fastsætter, at forordningens artikel 24, stk. 1, litra b) og c), skal anvendes fra den 1. juli 2010.

Retsgrundlag: Artikel 37, stk. 2, i traktaten om oprettelse af Det Europæiske Fællesskab.

Forslaget stemmer overens med proportionalitetsprincippet.

4. ANDET

Der er ingen budgetmæssige virkninger og ingen følger for EU-budgettet.

Det drejer sig om et præcist forslag, der vil skabe klarhed i EU's økologiske sektor.

2008/0097 (CNS)

Forslag til

RÅDETS FORORDNING

om ændring af forordning (EF) nr. 834/2007 om økologisk produktion og mærkning af økologiske produkter

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37, stk. 2,

under henvisning til forslag fra Kommissionen,

under henvisning til udtalelse fra Europa-Parlamentet[1], og

ud fra følgende betragtninger:

1. Ved Rådets forordning (EF) nr. 834/2007[2] blev der fastsat bestemmelser om obligatorisk mærkning af økologiske produkter, herunder anvendelse fra den 1. januar 2009 af EU-logoet på emballerede fødevarer i henhold til forordningens artikel 24, stk. 1, litra b).

2. Det har vist sig, at det EF-logo, der blev indført ved bilag V til Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler[3], som ændret ved Kommissionens forordning (EF) nr. 331/2000[4], kan forveksles med gældende logoer for beskyttede geografiske betegnelser og beskyttede oprindelsesbetegnelser i henhold til Kommissionens forordning (EF) nr. 1898/2006 af 14. december 2006 om gennemførelsesbestemmelser til Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer[5] og det logo for garanterede traditionelle specialiteter, der er fastsat i Kommissionens forordning (EF) nr. 1216/2007 af 18. oktober 2007 om gennemførelsesbestemmelser til Rådets forordning (EF) nr. 509/2006 om garanterede traditionelle specialiteter i forbindelse med landbrugsprodukter og fødevarer[6].

3. Det er vigtigt, at forbrugerne forbinder en informativ mærkning med et markant og sympatisk logo, der symboliserer økologisk produktion og klart identificerer produkterne. Det kræver en vis tid at udforme og gøre offentligheden bekendt med et sådant EU-logo.

4. For at undgå, at de erhvervsdrivende pålægges unødvendige finansielle og organisationsmæssige byrder, bør den obligatoriske brug af EF-logoet udskydes, indtil et nyt EU-logo kan udformes. Beslutningen forhindrer ikke, at erhvervsdrivende frivilligt anvender det nuværende logo, der er fastsat i bilag V til Rådets forordning (EØF) nr. 2092/91.

5. Forordning (EF) nr. 834/2007 bør derfor ændres -

UDSTEDT FØLGENDE FORORDNING:

Artikel 1

I artikel 42 i forordning (EF) nr. 834/2007 tilføjes som stk. 4:

"Artikel 24, stk. 1, litra b) og c), anvendes dog fra den 1. juli 2010."

Artikel 2

Denne forordning træder i kraft på syvendedagen efter offentliggørelsen i Den Europæiske Unions Tidende .

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

[1] Udtalelse af XXX.2008 (endnu ikke offentliggjort i EUT).

[2] EUT L 189 af 20.7.2007, s. 1.

[3] EFT L 198 af 22.7.1991, s. 1. Senest ændret ved Kommissionens forordning (EF) nr. 123/2008 (EUT L 38 af 13.2.2008, s. 3).

[4] EFT L 48 af 19.2.2000, s. 1.

[5] EUT L 369 af 23.12.2006, s. 1.

[6] EUT L 275 af 19.10.2007, s. 3.